**Jegyzőkönyv**

**Készült**: A Térségfejlesztési Bizottság 2016. június 3-án, a Megyeháza Zrínyi Miklós tanácskozó termében tartott rendkívüli üléséről

**Jelen vannak**: a mellékelt jelenléti ív szerint

**Dr. Fekete Zoltán**: Köszönti az ülésen megjelenteket és megállapítja, hogy a jelenlévő 8 képviselővel a bizottság határozatképes. Megkérdezi, hogy az előzetesen kiküldött napirend tervezethez kapcsolódóan van-e valakinek javaslata, észrevétele. Mivel ilyen nem merül fel, a bizottság az alábbi határozatot hozza:

**23/2016. (VI.03. TB számú határozat**

A Térségfejlesztési Bizottság egyhangúlag elfogadta napirendjét.

**Póttag delegálása a Terület- és Településfejlesztési Operatív Program Döntés-előkészítő Bizottságába**

**Dr. Fekete Zoltán**: Valamennyien ismerjük az előzményeket, a testület december 3-i ülésén delegálta Dr. Pál Attila elnök urat a döntés-előkészítő bizottságba. Lehetőség van póttag delegálására a bizottságba, erről szól az előterjesztés. Megkérdezi a Hivatal képviselőjét, hogy kíván-e szóbeli kiegészítést fűzni az előterjesztésben foglaltakhoz.

**Dr. Mester László**: Kiegészítést nem kíván tenni, de ha kérdés van, arra szívesen válaszol.

Merencsicsné Vida Szilvia: A továbbiakra vonatkozóan ha személyi kérdésekről szavaz a közgyűlés, akkor javasolja, hogy egyszerre szavazzanak a tagról és póttagról is, hogy ne kelljen egyetlen, póttagról szóló szavazás miatt összehívni rendkívüli közgyűlést.

Dr. Mester László: Nem tervezzük, hogy ilyen okok miatt külön üléseket hívjunk össze. A mostani eset oka, hogy korábban a jogszabály nem tartalmazta póttag delegálásának lehetőségét, időközben viszont megjelent a kormányhatározat, amely már lehetőséget ad erre.

Dr. Fekete Zoltán: További kérdése van-e valakinek? Ha nincs, akkor szavazásra bocsátja a teljes határozati javaslatot.

**24/2016. (VI.03.) TB számú határozat**

A Térségfejlesztési Bizottság egyhangúlag egyetértett a Terület- és Településfejlesztési Operatív Program Döntés-előkészítő Bizottságába történő póttag delegálással és javasolta annak közgyűlés elé terjesztését.

**Dr. Fekete Zoltán**: Megkérdezi, hogy van-e valakinek egyéb észrevétele, kiegészítése az ülésen elhangzottakhoz. Ha ilyen nincs, akkor megköszöni a részvételt és az ülést lezárja.

k.m.f.

Dr. Fekete Zoltán

a Térségfejlesztési Bizottság alelnöke

Strázsai Zoltán

a Térségfejlesztési Bizottság tagja